กสอ. จับมือ กันตนา เปิดตัว 3 สุดยอดดีไซเนอร์ไทย ต่อยอดแบรนด์แฟชั่นสู่ตลาดโลก

กรุงเทพฯ 18 กรกฎาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นประธานมอบโล่รางวัลนักออกแบบ Academy 2018 กิจกรรมเสริมสร้างศักยภาพนักออกแบบผลิตภัณฑ์สู่สากลในรูปแบบ Academy พร้อมด้วยผู้บริหารกรมส่งเสริมอุตสาหกรรม ที่ปรึกษาโครงการบริษัท กันตนา กรุ๊ป จำกัด (มหาชน) และดีไซเนอร์ผู้ผ่านเข้ารอบสุดท้าย ณ ศูนย์ออกแบบและพัฒนาผลิตภัณฑ์ (Thai -IDC)

โครงการ Thai Designer Academy มีวัตถุประสงค์เพื่อเสริมสร้างศักยภาพนักออกแบบไทยในรูปแบบ Academy ให้เป็นต้นแบบตัวอย่างของผู้นำเชิงสร้างสรรค์ โดยมุ่งหวังให้ดีไซเนอร์ไทยมีองค์ความรู้มากขึ้นในทุกๆด้าน ทั้งเรื่องการออกแบบ การนำเสนอผลงาน การขายและการตลาดแบบครบวงจร รวมถึงเปิดโอกาสให้ดีไซเนอร์ซึ่งเป็นผู้ประกอบการได้มีพื้นที่ในการแข่งขันและนำเสนอผลงานออกสู่ประชาชน ตลอดทั้งการสร้างคลื่นลูกใหม่ให้มีโอกาสพัฒนาและต่อยอดในเชิงธุรกิจ พร้อมต่อยอดสู่การพัฒนาอุตสาหกรรมแฟชั่นไทยให้โดดเด่นบนเวทีโลกได้ในอนาคต ผ่านกิจกรรมเวิร์คช็อปของโครงการ เพื่อให้เกิดการแลกเปลี่ยนองค์ความรู้และการลงมือปฏิบัติ จากผู้คร่ำหวอดในวงการแฟชั่นชื่อดัง มาร่วมเป็น พี่เลี้ยงและวิทยากรอย่างใกล้ชิด

สำหรับผู้ชนะเลิศการประกวดนักออกแบบ Academy 2018 จากผลงานที่ผ่านเข้ารอบ 15 แบรนด์ ได้แก่ 1.แบรนด์ The Parrot โดยคุณพิมสิริ นาคสวัสดิ์ (เพลิน) โดยได้แรงบันดาลใจมาจากมุมมองของนกแก้วที่ถ่ายทอดสิ่งที่มันมองเห็นขณะบินผ่านท้องน้ำในพื้นที่ต่าง ๆ 2.แบรนด์ SALISA โดยคุณสริสา ชีวพันธ์ศรี (พริ้ม) แรงบันดาลใจของคอลเลคชั่น คือ เงาที่ติดตามและอยู่รอบตัวเราตลอดเวลา และ 3.แบรนด์ MUNZAA โดยคุณอรุณลักษณ์ สูทสภา (ไอซ์-ม่วย) ได้รับแรงบันดาลใจจากการใช้ภูมิปัญญาท้องถิ่นมาทำเป็นเสื้อผ้า หมายถึงความภาคภูมิใจในองค์ความรู้ของแผ่นดินไทย

นอกจากนี้ ผู้ชนะเลิศทั้ง 3 แบรนด์ ยังได้รับโอกาสในการเดินทางไปศึกษาดูงานแฟชั่นวีคระดับอินเตอร์เนชั่นแนลที่งาน Premium International Fashion Trade Show ณ กรุงเบอร์ลิน ประเทศเยอรมัน เมื่อวันที่ 3 - 5 กรกฎาคม ที่ผ่านมา พร้อมนำผลิตภัณฑ์ไปทดสอบตลาดต่างประเทศ เพื่อศึกษาแนวทางธุรกิจแฟชั่นสร้างแรงบันดาลใจให้สามารถขับเคลื่อนแนวคิด นำมาประยุกต์ใช้สร้างสรรค์ผลงานผลิตภัณฑ์ใหม่ ๆ ให้มีความร่วมสมัย เพื่อยกระดับวงการอุตสาหกรรมแฟชั่นไทยให้ทัดเทียมสากลต่อไป #PRDIP(กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว